钦定古今图书集成/理学汇编/文学典/第167卷 > 《徐师曾文体明辩》 > 《代李令公谢手诏为制东渭桥碑文表》
## 钦定古今图书集成/理学汇编/文学典/第167卷 > 《徐师曾文体明辩》 > 《代李令公谢手诏为制东渭桥碑文表》

于公异

臣某言：“某月日某至，伏奉诏命，以臣收复，圣旨褒扬，
特为制《东渭桥碑》文，皇太子书手诏赐臣及将士者。”
惊拜捧荷，魂神飞越。臣闻霍光戴汉，辅昭立宣；邓禹
佐王，宁人除暴。或道扶衰运，或功格皇天。才闻麟阁
之图，适及云台之纪。未有事微赏厚，用浅报崇。回辰
象之天文，降明离之笔札。跪捧寻绎，惭惶失图，事出
古今，感深臣子。虽百身殒越，曾未贾于片言；九族隳
离，实难酬于一顾。臣某《中谢》。伏惟皇帝陛下迈轩皇
之武德，续唐帝之文思。六义不足以财成，五声徒表
于宣畅。躬亲庶政，而睿藻日新；化洽万方，而宸章间
作。顷属凶徒扇结，都邑震惊。陛下克让斯在，推功勿
居，回天汉之文章，赐光辉于臣下。英声茂实，演奥穷
微，昭宣造化之情，黼黻羲文之制。顾乃上援彦范，次述子仪，此皆功赞中兴，道化来裔。纂循前绪，陛下实
绍于耿光；瞻慕勋庸，微臣固无其影响。此皆陛下特
表文字，曲降恩私，激扬《雅》《颂》之风，儆励人臣之节。自
家刑国，垂范作程，恩诚借于微臣，道将周于天下。足
使怀忠服义，争死节以骏奔；反侧危疑，望皇风而惩
革。史籍之所未有，自此而书；人臣之所未闻，自臣而
始。虽年逾知命，筋力尚全。国家西有未宾之戎，东有
乘边之寇，每烦宸虑，尚集王师，顾此生涯，未知死所。
庶损微琐之质，少益覆载之仁。恨以戎镇，不获奔赴
阙庭，倾臣恳悃。无任荷载惶灼之极。